Kanadából érkezett árajánlat a repülőtérre | BAON
Fotó: Zs. E. / Petőfi Népe
Kalocsa 2019. 04. 20. 15:30
Egészen konkrét vételi ajánlatot tett a Foktő-Kalocsa-Uszód Repülőtérre egy kanadai cég – jelentette be dr. Bálint József kalocsai polgármester a legutóbbi képviselő-testületi ülés végén, szokásos tájékoztatójában.
Összegekről és egyéb részletekről egyelőre nem kívánt nyilatkozni, mondván, a községek vezetőivel leghamarabb a jövő héten lesz alkalma tárgyalni, ám annyit hozzáfűzött, ha sikerül üzletet kötni, akkor „arany élete lesz” az új polgármesternek. Mint ismert: dr. Bálint bejelentette: nem indul újra a székért és október elején a közélettől is visszavonul.
A szűkszavú polgármesteri tájékoztatóból kiderült: a Gloder Capital LLP a lehetséges vevő, miután hivatalosan is érdeklődött a mintegy 300 hektáros, három település tulajdonában lévő ingatlan iránt. A Kanadában bejegyzett vállalat – még láthatóan fejlesztés alatt álló – honlapján valóban szerepelnek magyarországi tervek. Mint írják, „légi logisztikai központot” szeretnének létrehozni hazánkban, a Kiskunlacháza melletti egykori katonai repülőtéren. A portál megnyitása óta talán átgondolhatták terveiket, ha megkeresték a kalocsai önkormányzatot.
Ha a honlapon nagy vonalakban vázolt projektet valósítják meg, akkor leendő központjuk légiutas- és teherforgalom bonyolítására lesz alkalmas, sőt, valószínűsítik, hogy a tevékenységeik közé tartozik majd a repülőgép-építés és a pilótaképzés is, mivel e lehetőségek iránt „a Boeing már most érdeklődik, lehetséges ügyfélként” – írják.
A kanadai cég árajánlata nem várt helyről érkezett. Néhány hete még egy 22 fős kínai delegáció járt Kalocsán, hogy egy alapos helyszíni szemlén felmérjék a területet. Úgy hírlik, Kiskunlacházára is ellátogattak, hasonló céllal. A tulajdonos települések korábban több nyilatkozatban is megerősítették: csak az együttes eladás érdekli őket, hiszen a reptér egésze sokkal nagyobb értéket képvisel, mintha elkezdenék parcellánként vagy akár külön-külön értékesíteni tulajdonrészüket.
Korábban kínaiak is érdeklődtek a terület iránt
Foktő-Kalocsa-Uszód Repülőtér
Gloder Capital LLP
Nemzeti Sport-1932 másodperce
baon-436 másodperce
kormányinfó Plusz / 45 perce
GALÉRIÁVAL / 52 perce